Rikunarita-ORG/Wikinium huggingface dataset:
# An

L'**an** al è il timp intal cuâl la Tiere e fâs un zîr ator dal Soreli. L'an al dure pôc plui di 365 diis, par chest i agns che l'om al dopre tai calendaris modernis a son di solit di 365 diis plui i agns bisescj di 366 diis.

A si clamin agns ancje i periodis che ai planets i covente par finî la lôr orbite atôr dal Soreli, par chest o vin un an marzian, un an saturnian e vie indenant.

## Cjale ancje

* dì
* setemane
* mês
* lustri (cuincueni)
* deceni
* secul
* mileni
# Vichipedie

La **Vichipedie** e je une enciclopedie libare, basade su Internet che e dopre il software wiki. Il contignût al è zontât di utents volontariis e il progjet al è sponsorizât de fondazion Wikimedia. E à edizions in plui di 200 lenghis di dut il mont e inclût sei argoments classics par une enciclopedie, sei elements che a son plui leâts a lunaris, sei argoments di atualitât. Il so fin al è di creâ e distribuî une enciclopedie libare in plui lenghis che si pues; il sît de Vichipedie al è un dai plui visitâts te rêt Internet, cun cirche 60 milions di contats ogni dì.

Dut il contignût de Vichipedie al è dât fûr cule licence *GNU Free Documentation License* (GFDL), che e lasse la pussibilitât di tornâlu a distribuî, creâ progjets derivâts e ancje doprâlu par ûs comerciâl, a pat di segnalâ i siei autôrs e garantî che il gnûf contignût al sei ancjemò disponibil sot de stsse GFDL.

## La tecnologjie daûr de Vichipedie

La Vichipedie e ricêf plui di 2000 richiestis al secont; il trafic al è gjestît di plui di 200 servidôrs
La Vichipedie e dopre il software libar Mediawiki suntun cluster di servidôrs logâts in Floride e in trê altris puescj ator pal mont: 202 machinis in Floride, 3 dongje Parîs, 11 a Amsterdam e 23 tes instalazions coreanis di Yahoo!. MediaWiki e je la fase III dal program. Al inizi, la Vichipedie e doprave UseModWiki creât di Clifford Adams (fase I). Tai prins timps pai leams si scugnive doprâ la convenzion CamelCase; po chest probleme al è stât risolt e al è stât pussibil doprâ lis doplis parentesis. Intal Zenâr dal 2002 si è passâts a un motôr wiki in PHP suntune base di dâts MySQL; chest program, fase II, al è stât scrit apueste pe Vichipedie di Magnus Manske. Plui tart a son stâts implementâts un grum di mioraments par stâ daûr ae difusion e al ûs simpri plui grant dal progjet. Finalmentri, il software al fo tornât a scrivi di Lee Daniel Crocker. Instalade tal Lui dal 2002, cheste fase III dal program e je stade clamade MediaWiki. E je dade fûr sot de licence GNU GPL e al ven doprât di ducj i progjets de fondazion Wikimedia.

## La edizion furlane

La edizion furlane di Wikipedia, clamade Vichipedie par adatâsi ae lenghe e ae grafie furlane, e je nassude ai 25 di Zenâr dal 2005 e ai 14 di Lui dal 2006 a sin rivâts a vê 1000 vôs; ai 22 di Avrîl 2007, cu la vôs Laurenzi si à rivât a cuote 2000 vôs, cuntun increment notevul. Al moment il numar di vôs inte Vichipedie al è di 4 971.

## Cjale ancje

* La liste complete des Vichipediis
# Tiere

La Tiere viodude dal satelît Apollo 17

La **Tiere** (simbul: ) e je il planet dulà che e vîf la umanitât, il tierç in ordin di distance dal Soreli, il plui grant dai planets terestris dal sisteme solâr, e l'unic cuarp planetari dal sisteme solâr adat a sostignî la vite, almancul jenfri chei cognossûts ae sience moderne (ancje se a son ipotesis e in cualchi câs ancje di plui, che la vite, probabilmentri in forme microscopiche, a sedi stade presinte o a puedi jessilu ancjemò su cualchi cuarp dal sisteme solâr tant che Mart, Bielestele e cualchi lune dai planets gassôs).

La Tiere e à dome un satelit naturâl, la Lune, e la sô formazion e je datade 4 miliarts e mieç di agns indaûr. Il simbul astronomic de Tiere al é un cercli cun dentri une crôs. La linie orizontâl e rapresente l'ecuatôr, invezit che verticâl un meridian.

| Sisteme solâr |
| --- |
|  |
| Soreli • Mercuri • Bielestele/Venere • Tiere • Mart • Jupiter • Saturni • Uran • Netun • Pluton |
| Lune • Cinturie di asteroids • Io • Europe • Ganimede • Calist • Titan • Triton • Cinturie di Kuiper • Nûl di Oort
Fobos • Deimos • Satelits di Jupiter • Satelits di Saturni • Satelits di Uran • Satelits di Netun • Caront |
# Lunis

**Lunis** al è il dì de setemane che al seguìs la domenie e al è seguît dal martars; il non al ven dal Latin *lunae dies*, che al vûl dî zornade de Lune. Par furlan al è di gjenar masculin.

In une vore di paîs de Europe al è considerât il prin dì de setemane, ma intai Stâts Unîts e pe Glesie al è il secont dì. Par chest in cualchi lenghe (Arap, Grêc, Ebraic e Portughês) il non al vûl dî "seconde zornade".

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Martars

**Martars** al è il dì de setemane che al seguìs il lunis e al è seguît dal miercus; il non al ven dal latin *Martis dies*, che al vûl dî zornade di Marte. Par furlan al è di gjenar masculin.

I nons par inglês e intes lenghis de Scandinavie a vegnin dal diu nordic Tyr. I martars plui impuartants a son il martars gras, ven a dî l'ultime zornade dal Carnevâl, e il martars neri, che al si riferìs ai 29 di Otubar 1929, dì dal crac de Borse di New York, che al fo l'inizi de grant depression. Intai Stâts Unîts lis elezions si tegnin di solit di martars.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Miercus

**Miercus** o **Miercui** al è il dì de setemane che al seguìs il martars e al è seguît de joibe; il non al ven dal latin *Mercurĭi dies*, che al vûl dî zornade di Mercuri. Par furlan al è di gjenar masculin.

Considerant la Domenie come prin dì de setemane, il miercus le divît in dôs parts. In todesc, la peraule "miercus" (*Mittwoch*) al vûl dî "metât de setemane" adotât da la Glesie di Rome par fâ sparî de lenghe todescje il ricuart di Gotan o Odin (Wodanstag).

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Joibe

La **Joibe** al è il dì de setemane che al seguìs il miercus e al è seguît de vinars; il non al ven dal latin *Iovis dies*, che al vûl dî zornade di Giove. Par furlan al è di gjenar feminîl.

I nons par inglês e intes lenghis de Scandinavie a vegnin dal diu nordic Thor. Joibis plui impuartants a son la joibe grasse, ven a dî l'ultime joibe dal Carnevâl, prime de sabide grasse e la joibe sante, inte setemane prime de Pasche. Intal Ream Unît lis elezions si tegnin di solit propite inte joibe.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Vinars

**Vinars** al è il dì de setemane che al seguìs la joibe e al è seguît de sabide; il non al ven dal latin *Venĕris (dies)*, che al vûl dî zornade di Venus. Par furlan al è di gjenar masculin.

I nons par inglês e intes lenghis de Scandinavie a vegnin dal diu nordic Frige. Vinars al è di solit l'ultime zornade di vore de setemane, e e je par chest celebrate cun tun sens di felicitât. Spes però vinars al è un dì che al puarte sfortune, in particolâr se il 17 di un mês (il 13 intai paîs di lenghe inglês) al cole di vinars. Di visâsi a son il vinars sant, inte setemane prime de Pasche, il vinars musulman, cuant che a si va inte moscheis a preâ, e il vinars ebraic, prime dal *shabbath*. Vinars al jere ancje il non di un personaç de novele Robinson Crusoe di Daniel Defoe.

Il Vinars de setemane di Pasche si clame Vinars Sant.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Sabide

La **Sabide** al è il dì de setemane che al seguìs il vinars e al è seguît de domenie; il non al ven dal latin *sabbatum*, che al ven dal ebraic *shabbath*, la zornade dedicade a polsâ; intal mont roman *Saturni dies*, dì di Saturno, e chest non al fo mantignût par inglês; in Scandinavie la zornade si clame Lördag or Löverdag, non che al ven di *laugr*, viere peraule che al vûl dî bagn. Par furlan al è di gjenar feminîl e al è presint te tradizion ancje come Sante Sabide che seont il studiôs Gjlbert Pressac puarte dret a lis primis comunitâts cristianis che a vignaressin de tradizion judaiche cristiane alessandrine.

Sante Sabide, une sante imagjinarie de tradizion cristiane di Aquilee, si venerave in dut il Friûl, che forsit e ven de usance che une volte e jere in Friûl di celebrâ la sabide tant che zornade di fieste.

La origjin di chest cult e je ancjemò misteriose e lis ipotesis a son tantis: cualchidun al pense che si à di lâ a cirîle te vicinance de glesie primitive di Aquilee cul ebraisim e cu la glesie dal orient; altris impen a pensin a une derivazion dal paganisim; altris ancjemò a une origjin dute cristiane, dal cult de Madone. Dut câs, lis dedicazions a Sante Sabide a son deventadis daspò dedicazions ae Madone.

Intai paîs musulmans la Sabide e je la prime zornade de setemane, mentri par nô e je in gjenar la seste.

In Australie lis elezions a si tegnin di solit di sabide, in Gnove Zelande simpri in cheste zornade.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Domenie

La **Domenie** al è il dì de setemane che al seguìs la sabide e al è seguît dal lunis; il non al ven dal latin *dies dominicus*, dì dal Signôr, cuant che i bogns cristians a van a Messe; prime dal Cristianisim si clamave *dies solis*, dì dal Soreli, non che al è stât tignût par inglês e in Scandinavie. Par furlan al è di gjenar feminîl.

In Europe e in Americhe Latine (fûr che in Brasîl) la Domenie al è l'ultin dì de setemane, in Americhe al è invezit il prin.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Ore

La **ore** e je une unitât di misure dal timp, no aparten al SI, ma il so ûs al è acetât. In astronomie e je ancje une unitât di misure dai angui.

## Definizion

Une **ore** e je une unitât di timp che corispuint a 3.600 seconts, o 60 minûts.

## Storie

Une zornade e je componude di 24 oris.

Te antichitât si considerave come ore la diesime-seconde part dal timp che passave jenfri la albe e il tramont. Cun chest calcul, vie par la istât lis oris son plui lungjis che vie par l'unvier. I romans e i grêcs a usavin cheste definizion. Intun secont moment, ancje la gnot e fo dividude in dodis parts.

Plui tart la ore e fo definide come la vincjesime-cuarte part dal dì solâr aparent, dade jenfri un misdì e il seguint. Cun cheste definizion lis oris a cambiin une vore mancul, ancje se la durade dal dì solâr aparent e varie vie par l'an. Cuant che un orloi al dopre chest gjenar di calcul, al à di jessi regolât pôcs voltis vie par il mês. A seconde se al cjate come origjin il tramont o la albe si al cjape il non di Sisteme orari Italic o Sisteme orari Babilonês rispetivementri.

## Viôt ancje

* Fûs orari
# Setemane

La **setemane** (dal latin *septimana*) e je une unitât di timp, plui lungje dal dì e plui curte dal mês; inte maiorance dai calendaris modernis e dure 7 dîs. Cheste e je dome une convenzion, che a ven probabilmentri dai Babilonês, parcè che la setemane no je leade ae astronomie. Tal calendari gregorian a son 52 setemanis in un an.

## Inizi de setemane

Il standard ISO 8601 al specifiche il lunis come il prin dì de setemane. Cheste e je la norme in cuasi ducj i paîs dal mont; in Portugal, Brasîl e in cierts paîs anglosassons (come i Stâts Unîts e il Ream Unît), la setemane e scomence invezit di domenie.

Inte Bibie ebree la prime zornade de setemane e je la domenie, ven a stâi chê dopo dal Sabbath, dì di polse di ogni lavôr; chest e je ancjemò vuê la usance in Israêl. Tai paîs islamics invezit la zornade di fieste al è il vinars.

## La setemane intai calendaris rivoluzionaris

In cualchi calendari rivoluzionari, ven a stâi vignûts fûr di une rivoluzion, la durade e il non de setemene e cambiavin:

* Tal calendari republican francês, l'an al jere dividût in 36 *decadès* (decadis o periodis di 10 zornadis) plui 5 o 6 dîs suplementârs.
* Tal calendari rivoluzionari sovietic, la setemane di siet dîs e fo sostituide cuntune di cinc, par provâ a gjavâ la conotazion religjose de domenie, come 'dì dal Signôr'. Chest cambiament al durà però dome dal 1929 al 1 di Dicembar 1931; daspò si doprà un calendari cun 6 zornadis di lavôr, cun pôc sucès, par cui intal 1940 si tornà al calendari gregorian.

I dîs de setemane:
Lunis |
Martars |
Miercus |
Joibe |
Vinars |
Sabide |
Domenie
# Mês

Il **mês** al è un dai dodis periodis che al ven dividût l’an. I mês a puedin jessi di 30 o di 31 dîs fûr che il mês di Fevrâr che al è di 28 dîs, che a deventin 29 intai agns bisescj.

La classificazion dal timp in mês a je nassude cjalant lis fasis dal mês lunâr. Di mês lunârs intun an a ‘nd è dodis, ma jessint ognidun di 29,53 dîs, a coventin ancjemò un pocjis di zornadis par rivâ ai 365 dîs dal an solâr. Par chest i calendaris a an doprât in passat diviers sistemis par tornâ a vê la sincronie e al timp di vuê o doprin il calendari gregorian cui soi agns bisescj.

|  |  |  |
| --- | --- | --- |
| Mês | Numar di dîs | Non origjinâl |
| Zenâr | 31 | (XI) *Ianuarius* (dal diu *Ianus*) |
| Fevrâr | 28 o 29 | (XII) *Februarius* (da *Februus*, antîc diu etrusc) |
| Març | 31 | (I) *Martius* (da *Mars*, diu de vuere) |
| Avrîl | 30 | (II) *Aprilis* (da *Apru*, dee etrusche) |
| Mai | 31 | (III) *Maius* (da *Maia*, dee romane) |
| Jugn | 30 | (IV) *Iunius* (da *Junon*, la femine di Jupiter) |
| Lui | 31 | (V) *Iulius* (in onôr di Juli Cesar) |
| Avost | 31 | (VI) *Augustus* (in onôr di August) |
| Setembar | 30 | (VII) *September* (setim mês) |
| Otubar | 31 | (VIII) *October* (otâf mês) |
| Novembar | 30 | (XIX) *November* (novesim mês) |
| Dicembar | 31 | (X) *December* (decim mês) |
# Soreli

Soreli
Il **soreli** (simbul: ) al è la uniche stele dal nestri sisteme solâr.

Ator dal Soreli a orbitin 9 ogjets principâi: i planets terestris e i zigants gassôs. A son ancje altris cuarps minôrs, come i asteroits, une buine part di meteorits, lis cometis, i ogjets trans-netunians e polvar sparniçât pal spazi.

Il so simbul astronomic al é un cercli cuntun pont tal centri.

| Sisteme solâr |
| --- |
|  |
| Soreli • Mercuri • Bielestele/Venere • Tiere • Mart • Jupiter • Saturni • Uran • Netun • Pluton |
| Lune • Cinturie di asteroids • Io • Europe • Ganimede • Calist • Titan • Triton • Cinturie di Kuiper • Nûl di Oort
Fobos • Deimos • Satelits di Jupiter • Satelits di Saturni • Satelits di Uran • Satelits di Netun • Caront |
# Calendari

Il **calendari** al è un mût di dividi il timp dant dai nons ai periodis di timp, par solit ai dîs. I nons a son lis datis dal calendari.

La plui part dai calendaris e je nassude su di une fonde astronimiche, o vin:

* **Calendaris solârs**: che a tegnin cont dal periodi che la Tiere e sta par zirâ ator dal soreli (cun 365 dîs), par esempli il vieli calendari egjizian.
* **Calendaris lunârs**: che a tegnin cont dai ciclis lunârs (354 dîs dividûts in 12 mês), par esempli il calendari islamic.
* **Calendaris lunârs solârs**: cuntune durade compagne dal calendari solâr ma che a tegnin cont istès des fasis lunârs, par esempli il calendari ebraic.

Leâts al calendari, oltri che ae date, a son il concet di dì, di setemane, di mês e di an.

## Calendaris principâi

* Calendari egjizian
* Calendari gregorian
* Ab urbe condita
* Calendari cinês
* Calendari ebraic
* Calendari hindu
	+ Vikram Samvat
	+ Shaka Samvat
	+ Kali Yuga
* Calendari iranian
* Calendari islamic
* Calendari runic
# Stagjon

Une **stagjon** al è un toc di timp di cirche 3 mês e son colegadis cun i moments de vide contadine.
Lis stagjons e son:

* Vierte
* Istât
* Sierade
* Invier

Inclinazion dai ragjos dal Soreli rispiet da la Tiere. Chi par esempli a Sud dal ecuâtor i ragjos e colin plui a pic che al Nord, quindi a Sud e je l'astât.
Lis diferencis tra lis stagjons e son causadis da la diference di temperadure dovute a la grandece plui o mancul grande dal angul tra i ragjos di lus dal Soreli, che traspuartin calôr, e le tiare. Se l'angul al è plui dongje dai 90°, quindi il Soreli si trove a pic, alore al è plui cjalt. Se il Soreli al è pene par sore dal orizont, alore il timp al'è plui frêt.
# Lune

La Lune
La **Lune** (simbul: ) e je l'unic satelit naturâl de Tiere. "Lune" al é ancje il so non uficiâl, non che al ven doprât in sens gjeneric (e cu la minuscule, *lune*) par ducj i satelits naturâi che si cjatin in orbite ator di altris planets.

Il so simbul astronomic al è une rapresentazion stilizade de sô fase cressint.

La muse de Lune che si cjate inte direzion opueste a chê de Tiere si clame *muse lontane*. A voltis e ven clamade muse oscure, espression che achì e ven intintude tant che alc di scognossût e platât; si riferìs ancje al blackout des comunicazions radio, che al sucêt cuant che une sonde spazial si môf daûr de muse lontane. Cheste interuzion des comunicazions e je causade de masse de Lune che e bloche i segnâi radio. Il tiermin muse oscure al ven spes mal interpretât tant che une mancjance di radiazions solârs, ma il Soreli al ilumine la muse lontane esatamentri come chê che a cjale viers di nô.

La plui grande part de muse lontane no pues jessi viodude de Tiere, parcè che la rotazion de Lune dulintor de Tiere e la rotazion ator ator dal so as a àn il stes periodi. Une piçule part e pues jessi viodude in graziis de librazion, che e rint iregolâr il moviment di rotazion de Lune.

La muse vicine de Lune e je cuvierte di plui o mancul 30.000 cratêrs (contant chei cuntun diametri di al mancul un chilometri). Il crater lunâr plui grant, e in efiets il plui grant cognossût dentri dal sisteme solâr, al ocupe dut il pôl sud dal nestri satelit. Chest cratêr si cjate su la muse lontane, al à un diametri di 2.240 chilometris, e al è font 13 chilometris.

| Sisteme solâr |
| --- |
|  |
| Soreli • Mercuri • Bielestele/Venere • Tiere • Mart • Jupiter • Saturni • Uran • Netun • Pluton |
| Lune • Cinturie di asteroids • Io • Europe • Ganimede • Calist • Titan • Triton • Cinturie di Kuiper • Nûl di Oort
Fobos • Deimos • Satelits di Jupiter • Satelits di Saturni • Satelits di Uran • Satelits di Netun • Caront |
# Astronomie

Nebulose M17: fotografade dal Telescopi spaziâl Hubble
La **astronomie** e je la sience ch'e studie i ogjets dal cîl e i fenomens che a sucedin fûr de atmosfere de tiere. I astronoms si interessin a lis stelis, ai planets, a lis cometis, a cemût che al è fat l'univiers, cemût che al è nassût e cemût che al larà a finì.

La astronomie e studie dut chest doprant il metodi sientific e no va confondude cu la astrologjie che e crôt di cjatà tal cîl l’oracul par capì il destin dai oms.
# Sisteme internazionâl di unitâts

Il **Sisteme Internazionâl di Unitâts**, scurtât in *SI* (dal francês *Système International d'Unités*) al il sisteme di unitâts plui doprât, soredut inte sience, e e je la evoluzion dal sisteme metric decimâl.

Lis unitâts base dal SI a son stadis stabilidis dal *Bureau International des Poids et Mesures* ("Ufizi Internazionâl dai Pês e Misuris"); a son 7, ben definidis, che, par convenzion, a son consideradis dimensionalmentri indipendentis:

* metri (m): lungjece

Il metri e je la lungjece dal percors de lûs intal vueit intun interval di 1/299.792.458 di secont.
* chilogram (kg): masse

Il chilogram e la masse dal prototip internazionâl dal chilogram, conservât a Paris.
* secont (s): timps

Il secont e je la durade di 9.192.631.770 periodis de radiazion corispondent ae transizion tra i doi nivei iperfins dal stât fondamentâl dal atom di cesi 133.
* ampere (A): curint eletriche

L'ampere e la intensitât di une curint costant che, tignût tra doi condutôrs paralêi, retiliniis e di lungjece infinide, di sezion circolât trascurabil e situâts intal vueit a une distance di un metri di un a chel altri, al produsarà tra chescj condutôrs une fuarce di 2·10–7 newtons par metri di lungjece.
* kelvin (K): temperadure termodinamiche

Il kelvin al è 1/273,16 de temperadure termodinamiche dal pont tripli de aghe.
* mol (mol): cuantitât di materie

Il mol al è la cuantitât di materie di un sisteme che al à tantis entitâts elementârs come i atoms presints in 0,012 kg di carboni 12.
* cjandele (cd): intensitât luminose

La cjandele e je la intensitât luminose, intune direzion determinade, di une sorzint che emet un rai monocromatic di frecuence 540·1012 Hz e che à une intensitât energjetiche in cheste direzion di 1/683 wat par stereoradiant.
Partint di chestis unitâts base a si podin definî lis unitâts derivadis.

## Prefìs

A son stâts definîts une serie di prefìs che si podin combinâ cun cualsisei unitât par formâ unitâts derivadis di doprâ par lavorâ plui facilmentri cun ordins di magnitudin superiôrs o inferiôrs.

Prefìs dal Sisteme internazionâl di unitâts di misure| 10n | Prefìs | Simbul | Ecuivalent decimâl |
| --- | --- | --- | --- |
| 1024 | yotta | Y | 1 000 000 000 000 000 000 000 000 |
| 1021 | zetta | Z | 1 000 000 000 000 000 000 000 |
| 1018 | exa | E | 1 000 000 000 000 000 000 |
| 1015 | peta | P | 1 000 000 000 000 000 |
| 1012 | tera | T | 1 000 000 000 000 |
| 109 | giga | G | 1 000 000 000 |
| 106 | mega | M | 1 000 000 |
| 103 | kilo o chilo | k | 1 000 |
| 102 | etto | h | 100 |
| 10 | deca | da | 10 |
| 10−1 | deci | d | 0,1 |
| 10−2 | centi | c | 0,01 |
| 10−3 | milli | m | 0,001 |
| 10−6 | micro | µ | 0,000 001 |
| 10−9 | nano | n | 0,000 000 001 |
| 10−12 | pico | p | 0,000 000 000 001 |
| 10−15 | femto | f | 0,000 000 000 000 001 |
| 10−18 | atto | a | 0,000 000 000 000 000 001 |
| 10−21 | zepto | z | 0,000 000 000 000 000 000 001 |
| 10−24 | yocto | y | 0,000 000 000 000 000 000 000 001 |
|  |

## Cjale ancje

* Unitâts derivadis dal SI

## Leams esternis

* (inglês)(francês) Sît dal Bureau International des Poids et Mesures
* (inglês) Imprest pes conversions